CELEX: 32016D2318
Language: da
Date: 2016-12-16 00:00:00
Title: Kommissionens gennemførelsesafgørelse (EU) 2016/2318 af 16. december 2016 om en undtagelse fra gensidig anerkendelse af godkendelserne af biocidholdige produkter indeholdende brodifacoum foreslået af Spanien, jf. artikel 37 i Europa-Parlamentets og Rådets forordning (EU) nr. 528/2012 (meddelt under nummer C(2016) 8414)

20.12.2016   
            
            
               DA
            
            
               Den Europæiske Unions Tidende
            
            
               L 345/72
            
         KOMMISSIONENS GENNEMFØRELSESAFGØRELSE (EU) 2016/2318
   af 16. december 2016
   om en undtagelse fra gensidig anerkendelse af godkendelserne af biocidholdige produkter indeholdende brodifacoum foreslået af Spanien, jf. artikel 37 i Europa-Parlamentets og Rådets forordning (EU) nr. 528/2012
   
      
         (meddelt under nummer C(2016) 8414)
      
   
   (Kun den spanske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 37, stk. 2, litra b), og
   ud fra følgende betragtninger:
   
               (1)
            
            
               Selskabet Syngenta Crop Protection AG (i det følgende benævnt »ansøgeren«) har indgivet fuldstændige ansøgninger til Spanien om gensidig anerkendelse af godkendelser meddelt af Irland for så vidt angår rodenticider indeholdende aktivstoffet brodifacoum (i det følgende benævnt »produkterne«). Irland godkendte produkterne som et rodenticid til anvendelse indendørs, udendørs omkring bygninger og i kloakker af erhvervsmæssige brugere og uddannede erhvervsmæssige brugere samt til anvendelse indendørs og udendørs omkring bygninger af offentligheden generelt.
            
         
               (2)
            
            
               I overensstemmelse med artikel 37, stk. 2, i forordning (EU) nr. 528/2012 foreslog Spanien ansøgeren at ændre vilkår og betingelser for de godkendelser, der skal meddeles i Spanien, og foreslog at begrænse anvendelsen af produkterne til udelukkende at omfatte uddannede erhvervsmæssige brugere og indendørs brug. Formålet med sådanne begrænsninger er at beskytte miljøet, jf. artikel 37, stk. 1, litra a), i forordning (EU) nr. 528/2012, ved at forhindre primære og sekundære forgiftningstilfælde hos dyr uden for målgruppen forårsaget af brodifacoums farlige egenskaber, der gør det potentielt persistent, bioakkumulerende og toksisk eller meget persistent og meget bioakkumulerende.
            
         
               (3)
            
            
               Ansøgeren var uenig i de foreslåede begrænsninger og vurderede, at de pågældende foranstaltninger ikke er tilstrækkeligt begrundet i de hensyn, der er oplistet i artikel 37, stk. 1, i forordning (EU) nr. 528/2012. Derfor gav Spanien den 18. april 2016 Kommissionen meddelelse herom, jf. artikel 37, stk. 2, andet afsnit, i nævnte forordning.
            
         
               (4)
            
            
               I overensstemmelse med betingelserne for godkendelse af brodifacoum i Kommissionens direktiv 2010/10/EU (2) skal der i forbindelse med godkendelser af biocidholdige produkter indeholdende brodifacoum træffes alle egnede og disponible risikoreducerende foranstaltninger med henblik på at begrænse risikoen for primær og sekundær udsættelse af dyr uden for målgruppen og på at begrænse stoffets langtidsvirkninger på miljøet. De pågældende foranstaltninger kan blandt andet omfatte begrænsning til erhvervsmæssige brugere eller begrænsninger vedrørende området for anvendelse af produkterne.
            
         
               (5)
            
            
               Kommissionen bemærker, at Spaniens forslag er en del af et nationalt sæt af risikoreducerende foranstaltninger for antikoagulansrodenticider, der blev meddelt Kommissionen i 2012 i forbindelse med drøftelser om risikoreducerende foranstaltninger, som medlemsstaterne træffer under godkendelsesprocessen for biocidholdige produkter i form af antikoagulansrodenticider.
            
         
               (6)
            
            
               For så vidt angår begrænsningen til uddannede erhvervsmæssige brugere bemærker Kommissionen, at denne kategori af brugere anses for at være i besiddelse af den nødvendige viden og de nødvendige færdigheder og kompetencer til at vurdere de risici, som anvendelse af rodenticider udgør for dyr uden for målgruppen. Den pågældende kategori af brugere anses derfor for at være i stand til at afgøre, hvilket rodenticid der er nødvendigt for at bekæmpe et skadedyrsangreb med de mindste virkninger for miljøet.
            
         
               (7)
            
            
               Med hensyn til den foreslåede begrænsning til indendørs brug vil denne forhindre, at dyr uden for målgruppen, såsom mindre pattedyr, der lever omkring bygninger, udsættes for brodifacoum, hvilket vil reducere antallet af primære forgiftningstilfælde. Begrænsningen kan derfor bidrage til at reducere den sekundære forgiftning af rovdyr, der æder de kontaminerede dyr.
            
         
               (8)
            
            
               Den foreslåede undtagelse er i overensstemmelse med de specifikke bestemmelser i direktiv 2010/10/EU, der giver medlemsstaterne en vis margen med hensyn til at træffe de egnede og disponible risikoreducerende foranstaltninger som betingelse for godkendelsen af produkter indeholdende brodifacoum. Den foreslåede undtagelse er begrundet i hensynet til beskyttelse af miljøet, navnlig fordi den sigter mod at forhindre eller reducere primær og sekundær forgiftning af organismer uden for målgruppen. Kommissionen vurderer derfor, at den foreslåede undtagelse fra gensidig anerkendelse opfylder betingelsen i artikel 37, stk. 1, litra a), i forordning (EU) nr. 528/2012.
            
         
               (9)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   1.   Den af Spanien foreslåede undtagelse fra gensidig anerkendelse for så vidt angår de i stk. 2 omhandlede produkter er begrundet i hensynet til beskyttelse af miljøet, jf. artikel 37, stk. 1, litra a), i forordning (EU) nr. 528/2012.
   2.   Stk. 1 finder anvendelse på de produkter, der er identificeret ved følgende numre i registret over biocidholdige produkter.
   
               a)
            
            
               BC-KC011180-73
            
         
               b)
            
            
               BC-VM011322-40.
            
         Artikel 2
   Denne afgørelse er rettet til Kongeriget Spanien.
   
      Udfærdiget i Bruxelles, den 16. december 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.
   
      (2)  Kommissionens direktiv 2010/10/EU af 9. februar 2010 om ændring af Europa-Parlamentets og Rådets direktiv 98/8/EF med henblik på at optage brodifacoum som et aktivt stof i bilag I hertil (EUT L 37 af 10.2.2010, s. 44).